Zagreb, 13. ožujka 2018.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Kristijana Matasa, zamjenika općinskog načelnika Općine Veliki Bukovec, za davanjem mišljenja Povjerenstva,** na 1. sjednici, održanoj dana 13. ožujka 2018.g., daje sljedeće:

**MIŠLJENJE**

1. **Sukladno članku 14. stavku 5. ZSSI-a, dužnosnik Kristijan Matas može istovremeno obnašati dužnost zamjenika općinskog načelnika Općine Veliki Bukovec te obavljati funkciju predsjednika Sportsko ribolovnog kluba „Linjak“ Veliki Bukovec, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Za tumačenje predstavlja li istovremeno obnašanje navedene dužnosti te obavljanje funkcije predsjednika Sportsko ribolovnog kluba „Linjak“ Veliki Bukovec povredu članka 27. stavka 3. podstavka 1. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.) nadležan je Središnji državni ured za šport.**
3. **Upućuje se dužnosnik da se u obnašanju dužnosti općinskog načelnika Općine Veliki Bukovec, u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od sudjelovanja u donošenju odluka ili poduzimanja drugih radnji koje se na bilo koji način odnose na Sportsko ribolovni klub „Linjak“ Veliki Bukovec.**

Obrazloženje

Zahtjev za davanjem mišljenja Povjerenstva podnio je Kristijan Matas, zamjenik općinskog načelnika Općine Veliki Bukovec. U knjigama ulazne pošte zahtjev je zaprimljen pod poslovnim brojem 711-U-676-M-31/18-01-4, dana 20. veljače 2018.g., povodom kojeg se vodi predmet broj M-31/18.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Kristijan Matas dana 8. lipnja 2017.g. stupio na dužnost zamjenika općinskog načelnika Općine Veliki Bukovec u mandatu 2017.-2021.g. Stoga je Kristijan Matas, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi da dužnost zamjenika općinskog načelnika Općine Veliki Bukovec obnaša volonterski te da ne prima nikakvu naknadu. Dužnosnik traži mišljenje Povjerenstva može li sukladno odredbama ZSSI-a istovremeno obavljati funkciju predsjednika udruge, konkretno na Sportsko ribolovnog kluba „Linjak“ Veliki Bukovec, koji djeluje na području Općine Veliki Bukovec.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 14. stavka 5. ZSSI-a nema razlike obnaša li dužnosnik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Sukladno odredbama članka 16. Zakona o udrugama („Narodne novine“ broj 74/14.), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici *www.appluprava.hr*) Povjerenstvo je utvrdilo da je udruga naziva Sportsko ribolovni klub „Linjak“ Veliki Bukovec upisana u isti registar od 13. veljače 1998.g. pod registarskim brojem 05000387 sa sjedištem u Velikom Bukovcu. Kao osobe ovlaštene za zastupanje udruge upisani su Kristijan Matas, u svojstvu predsjednika kluba (s mandatom od 17. siječnja 2015.g. do 17. siječnja 2019.g.) i Zvonimir Petrin, u svojstvu tajnika kluba. Kao djelatnost udruge naznačeni su športovi na vodi – ribolov, zatim sudjelovanje u športskom natjecanju i očuvanje prirode.

Uvidom u Statut Sportsko ribolovnog kluba „Linjak“ Veliki Bukovec od 1. svibnja 2015.g. (objavljen u elektronskom obliku u Registru udruga) utvrđeno je da je navedeni klub osnovan na temelju Zakona o udrugama i Zakona o sportu kao sportska udruga odnosno neprofitna pravna osoba. Člankom 9. Statuta definirana je djelatnost udruge na isti način kao i što je upisano u Registru udruga.

Sukladno članku 17. i 18. Statuta, Skupština Kluba je najviše tijelo upravljanja predmetnom udrugom, koje održava redovne izvještajne sjednice jednom godišnje te u okviru svojih nadležnosti, pored ostalog, utvrđuje politiku rada Kluba, usvaja statut Kluba i njegove izmjene i dopune, donosi opće akte, bira i razrješava predsjednika, dopredsjednika i članove Izvršnog odbora, usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu; odlučuje o promjeni ciljeva i djelatnosti, gospodarskih djelatnosti, prestanku rada, raspodjeli preostale imovine Kluba te donosi odluku o statusnim promjenama i drugo.

Sukladno članku 24. Statuta, Izvršni odbor je izvršno tijelo Skupštine, koje u razdoblju između dvije sjednice Skupštine Kluba i u okviru svojih nadležnosti utvrđenih tim Statutom i drugim aktima Kluba, odlučuje o radu i poslovanju Kluba. Naime, sukladno članku 25. Statuta, Izvršni odbor, pored ostalog, saziva sjednice Skupštine, predlaže dnevni red, priprema materijale i izvršava odluke Skupštine; imenuje predstavnike u vanjske organizacije i koordinira rad predstavnika Kluba; organizira sportske aktivnosti; odobrava nabavu osnovnih sredstava i ostalog, te se o njima brine; predlaže Skupštini plan prihoda, rashoda, investicijskih ulaganja, te način korištenja sredstava, odnosno rebalans istih; odobrava sredstva za investicijsku izgradnju, adaptaciju i održavanje objekta i sredstva Kluba; odlučuje o sporazumima i ugovorima s trećim os obama i drugo.

Sukladno članku 27. Statuta, Predsjednika udruge bira Skupština na mandat od 4 godine, a on rukovodi njezinim radom. Ujedno, predsjednik Kluba je po položaju i predsjednik Izvršnog odbora.

Može se zaključiti da je, sukladno navedenim odredbama Statuta, pored Skupštine i Izvršni odbor Sportsko ribolovnog kluba „Linjak“ Veliki Bukovec upravno tijelo ove udruge u smislu članka 14. stavka 5. ZSSI-a.

Slijedom navedenoga, Povjerenstvo zaključuje da, sukladno članku 14. stavku 5. ZSSI-a, dužnosnik Kristijan Matas može istovremeno obnašati dužnost zamjenika općinskog načelnika Općine Veliki Bukovec te obavljati funkciju predsjednika Sportsko ribolovnog kluba „Linjak“ Veliki Bukovec, u okviru prava da bude članom upravnih i nadzornih tijela najviše dviju neprofitnih udruga i zaklada.

Pri tome dužnosnik Kristijan Matas nema pravo na naknadu ili primanje dara vezano za funkciju predsjednika navedene sportske udruge, osim prava na naknadu putnih i drugih opravdanih troškova, neovisno o tome obnaša li dužnost općinskog načelnika profesionalno ili volonterski odnosno neovisno o tome prima li plaću ili volontersku naknadu za obnašanje dužnosti ili ne prima.

Međutim, Povjerenstvo ukazuje dužnosniku da je člankom 27. stavkom 3. podstavkom 1. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.), propisano da članovi tijela sportskog kluba-udruge za natjecanje, osobe ovlaštene za zastupanje te osobe ovlaštene za vođenje poslova po odluci ovlaštenog tijela ili na temelju općih akta sportskog kluba-udruge za natjecanje ne mogu biti osobe koje ne mogu biti članovi uprave odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Prema tome, navedene odredbe Zakona o sportu svojom stipulacijom upućuju na ranije citirani članak 14. stavak 1. ZSSI-a iz čega proizlazi da navedene funkcije u tijelima sportskih udruga ne može obavljati niti jedan dužnosnik u smislu članka 3. stavka 1. i 2. ZSSI-a. No, kako Povjerenstvo nije nadležno aktima iz svoje nadležnosti utvrđivati eventualne povrede Zakona o sportu, upućuje se dužnosnik da o okolnostima iz predmetnog zahtjeva podnesenog Povjerenstvu zatraži mjerodavno mišljenje od Središnjeg državnog ureda za šport, kao tijela nadležnog za tumačenje Zakona o sportu.

Povjerenstvo smatra potrebnim ukazati dužnosniku da je člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani ili izabrani, prema tijelu ili građanima koji su ih imenovali ili izabrali.

Ukoliko će dužnosnik istovremeno uz obnašanje dužnosti obavljati predmetne funkcije u navedenoj sportskoj udruzi, a ujedno mu u okviru obnašanja dužnosti zamjenika općinskog načelnika bude povjereno donošenje određenih odluka, prijedloga ili drugih pojedinačnih akata vezanih za moguće poslovne odnose između Općine Veliki Bukovec i predmetne sportske udruge sa sjedištem u istoj općini (na primjer vezano za predlaganje i donošenje odluka o financiranju programa i projekata športskih udruga iz općinskog proračuna, zakupu ili najmu prostora u vlasništvu općine i slično), moguće je da među građanima nastane vanjski dojam o narušenoj nepristranosti dužnosnika u obnašanju dužnosti ili dojam o korištenju položaja radi pogodovanja udruzi u kojoj dužnosnik obavlja funkciju predsjednika.

Stoga Povjerenstvo upućuje dužnosnika, ukoliko će istovremeno i dalje obavljati predmetnu funkciju u navedenoj sportskoj udruzi, u cilju učinkovitog očuvanja vjerodostojnosti dužnosnika i povjerenja građana u nepristrano obnašanje dužnosti, da se izuzme od sudjelovanja u odnošenju odluka ili poduzimanja drugih radnji koje se na bilo koji način odnose na Sportsko ribolovni klub „Linjak“ Veliki Bukovec.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Kristijan Matas, elektroničkom dostavom
2. Objava na internetskoj stranici Povjerenstva
3. Pismohrana